**Работник, притиснат в матрица**

1. **Обстоятелства:**

Машината, на която е работил пострадалият, е предназначена за формоване на пластмасови изделия, произвеждали са се пластмасови стойки за чадъри. Според технологията пластмасата се подава между две черупкови форми с размери приблизително 50 на 50 см. Всяка от двете форми периодично автоматично се затваря (при формоване на изделието) и отваря (при изваждане на изделието, което се извършва механизирано). При преглед на видеозаписа е установено, че на автомата се е работило без да се ползват защитните капаци на работния орган /пресформа/. При огледа на място се констатира, че защитните капаци са застопорени в отворено крайно положение и са свалени двигателите, задвижващи механизмите за затваряне на предпазните капаци пред пресформата. Установено е, че липсват блокировки на предпазните капаци, осигуряващи спиране на машината при отварянето им.

По неизяснени причини пострадалият, който е бил нощна смяна, около 04:37 ч. на 13.03.2015 г. влиза в работното пространство на пресата с част от тялото си /главата/, в резултат на което са се задействали датчиците за наличен материал в междупресовото пространство. В този момент машината се задейства, формите се затварят и притискат смъртоносно главата му.

**Причини за злополуката, нарушени нормативните актове и лица, допуснали нарушения:**

1. При извършената проверка се констатира, че работодателят е разработил и утвърдил правила за безопасна работа с бластавтомат марка „SER MAKINA”. В правилата не са отразени предвидимите ненормални ситуации и извлечените от опит заключения при използването на работното оборудване при работа, с което е нарушен чл. 166, ал.3, т.2 и т.4 от Наредба № 7 за минималните изисквания за здравословни и безопасни условия на труд на работните места и при използване на работното оборудване /Дв. бр. 88/99 г./.

2. При извършената проверка се констатира, че съпротивителната документация за бластавтомат марка „SER MAKINA” е непълна и не съдържа всички необходими данни и изисквания, свързани с безопасната експлоатация, поддръжка и ремонт, и същата не е преведена на български език, с което е нарушен чл. 164, ал.2 от Наредба № 7 за минималните изисквания за здравословни и безопасни условия на труд на работните места и при използване на работното оборудване /Дв. бр. 88/99 г./.

3. При проверката се констатира, че след ремонт работното оборудване се въвежда отново в експлоатация без доказване на безопасните му качества, отразени в документ, в нарушение на изискванията на чл. 202, ал. 4 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ бр.88/1999 г.).

4. При проверката се установи, че работодателят не е разработил правила за осигуряване на здравословни и безопасни условия на труд при работа с машината за фрезоване на отвор на стойката за чадър, с което е нарушил чл. 277, ал. 1 от КТ.

5. Работодателят не е разработил правила за осигуряване на здравословни и безопасни условия на труд при смяна на пресформите при работа с бластавтомат марка „SER MAKINA, с което е нарушил чл. 277, ал. 1 от КТ.

6. От представения при проверката протокол за извършено периодично измерване на съпротивлението на заземителите спрямо земя за обект цех за производство на пластмасови изделия се установи, че не е спазен едногодишният срок за измерване съпротивлението на заземителите спрямо земя, с което е нарушен чл. 200, ал. 1, т.2 от Наредба № 7 /ДВ.бр.88/99 г., във връзка с чл. чл.261, ал.1, т.6 и чл.261, ал.3 от Наредба №16-116 за техническа експлоатация на енергообзавеждането /НТЕЕО/, /ДВ бр.26 от 2008 г./.

7. При проверката се установи, че от страна на работодателя към момента на злополуката не са осигурени безопасни условия на труд на работещите с бластавтомат марка „SER MAKINA”, като е допуснал същият да се експлоатира с необезопасен работен орган /пресформа/, със свалени блокировки на предпазните му ограждения, с което е нарушил чл. 275, ал.1 от Кодекса на труда, във връзка с чл. 173, ал.1 от Наредба № 7 за минималните изисквания за здравословни и безопасни условия на труд на работните места и при използване на работното оборудване /ДВ. бр. 88/99 г./.

**Предприети мерки:**

* Дадени са предписания за всяко констатирано нарушение.
* За отстраняване на констатираното нарушение, посочено в т.7 на работодателя е съставен АУАН.
* Спряна е работата на бластавтомата марка „SER MAKINA”.